पार्थिव देह पर पत्नी रोती रही; मां के सिर पर हाथ फेरकर बिलखता रहा मासूम
Poonch Terror Attack Case Update; Follow Indian Army Truck Fire Accident Latest News, Reports On Dainik Bhaskar (दैनिक भास्कर) जम्मू-कश्मीर के पुंछ जिले के सांगियोटे गांव के लोग आर्मी के ट्रक पर आतंकी हमले की वजह से आज यानी शनिवार को ईद नहीं मनाएंगे।
जम्मू-कश्मीर के पुंछ में 20 अप्रैल को आर्मी के ट्रक पर आतंकी हमला हुआ था। इस हमले में 5 जवान शहीद हो गए थे, जिसमें मोगा के लांस नायक कुलवंत सिंह भी शामिल हैं। शनिवार को मोगा के चड़िक गांव में कुलवंत सिंह को राजकीय सम्मान के साथ अंतिम विदाई दी गई। 3 महीने के बेटे ने शहीद पिता को मुखाग्नि दी। उनकी एक डेढ़ साल की बेटी भी है।
जब कुलवंत का पार्थिव शरीर उनके गांव पहुंचा तो शहीद जवान अमर रहे के नारे गूंजने लगे। बेटे का पार्थिव शरीर तिरंगे से लिपटा देखकर मां हरिंदर कौर का रो रोकर बुरा हाल हो गया। उनकी पत्नी शहीद पति की पार्थिव देह पर सिर रखकर रोती रही। इस दौरान कुलवंत का बेटा मां के सिर पर हाथ फेरकर बिलखता रहा।
बता दें कि कुलवंत के पिता बलदेव सिंह कारगिल युद्ध के दौरान शहीद हो गए थे। उस समय कुलवंत महज एक साल के थे। साल 2010 में कुलवंत को पिता की जगह पर नौकरी मिली थी। वहीं, पिता की शहादत के 24 साल बाद कुतवंत देश के लिए शहीद हो गए।
हमले के शिकार आर्मी ट्रक में इफ्तार के लिए फल थे, गांव के लोग बोले- ईद नहीं मनाएंगे
पुंछ जिले के सांगियोटे गांव के लोगों ने आर्मी के ट्रक पर हुए आतंकी हमले की वजह से शनिवार को ईद नहीं मनाई। दरअसल, यह ट्रक इसी गांव के लोगों के इफ्तार के लिए फल और अन्य सामान ले जा रहा था।
ट्रक पुंछ-जम्मू राष्ट्रीय राजमार्ग पर भिंबर गली के पास भाटादूड़ियां और तोता गली के बीच था, तभी आतंकियों ने घने कोहरे और बारिश के बीच इस पर हमला कर दिया। इसमें पांच जवान शहीद हो गए। एक जवान घायल हो गया।
इंडियन एक्सप्रेस के मुताबिक, राष्ट्रीय राइफल्स की यूनिट ने इफ्तार पार्टी के लिए यह व्यवस्था की थी। स्थानीय लोगों के अनुसार, सांगियोटे गांव में गुरुवार शाम 7 बजे यह कार्यक्रम होने वाला था। इसमें 4 हजार से ज्यादा लोग शामिल होने वाले थे।
सांगियोट पंचायत के सरपंच मुख्तियाज खान ने कहा कि इफ्तार में मुझे भी जाना था। जब हमारे पांच जवान शहीद हो गए हैं, ऐसे में हम इफ्तार कैसे कर सकते हैं। हमें जब खबर मिली तो गांव में मायूसी छा गई। हम भी वहां जाना चाहते थे, लेकिन पुलिस और सेना ने इलाके की घेराबंदी कर दी थी। उन्होंने कहा कि गांव वाले शनिवार को ईद नहीं मनाएंगे। हम केवल नमाज अदा करेंगे।
अब तक 12 लोग हिरासत में
इस बीच सुरक्षा बल और जम्मू-कश्मीर पुलिस बाटा-डोरिया क्षेत्र के घने जंगल में बड़ा तलाश अभियान चला रही है। ड्रोन और खोजी कुत्तों, हेलिकॉप्टर से आतंकियों की तलाशी की जा रही है। अब तक 12 लोग हिरासत में लिए गए हैं।
आतंकियों ने स्टिकी बम का इस्तेमाल किया, 36 राउंड गोलियां दागीं 
IB रिपोर्ट के हवाले से मीडिया रिपोर्ट्स में कहा गया कि आतंकियों ने हमले के लिए स्टिकी बम का इस्तेमाल किया था। उन्होंने इस हमले को कटरा हमले के पैटर्न पर ही अंजाम दिया है। IB ने गृह मंत्रालय और NIA को बताया कि ट्रक पर करीब 36 राउंड गोलियां दागी गई थीं। स्टील बुलेट का भी इस्तेमाल किया गया था।
ओडिशा और पंजाब के रहने वाले थे शहीद जवान
शहीदों की पहचान लांस नायक देबाशीष बसवाल, लांस नायक कुलवंत सिंह, सिपाही हरकिशन सिंह, सिपाही सेवक सिंह और हवलदार मनदीप सिंह के रूप में हुई है। इनमें से लांस नायक देबाशीष बसवाल ओडिशा के रहने वाले हैं, अन्य चार शहीद पंजाब के निवासी हैं।
ये खबरें भी पढ़ें ...
कुलवंत सिंह को आखिरी विदाई देने उमड़े लोग, मां-पत्नी सदमे में
जम्मू-कश्मीर के पुंछ जिले में आतंकी हमले में शहीद हुए लांस नायक कुलवंत सिंह का शनिवार सुबह अंतिम संस्कार कर दिया गया। मोगा जिले में स्थित शहीद के पैतृक गांव चड़िक में राजकीय सम्मान के साथ अंतिम संस्कार किया गया। इस दौरान शहीद जवान अमर रहे के नारे गूंजे और काफी संख्या में लोग श्रद्धांजलि देने उमड़े। पढ़ें पूरी खबर... 
पार्थिव शरीर से लिपटे परिजन, बेटी ने किया सैल्यूट
जम्मू कश्मीर के पुंछ में आतंकी हमले में शहीद हुए लुधियाना के मनदीप सिंह का पार्थिव शरीर उनके पैतृक गांव चन्नकोइया पहुंच गया है। पार्थिव शरीर जैसे ही घर पहुंचा तो माहौल गमगीन हो गया। परिजन पार्थिव शरीर से लिपट गए। वहीं शहीद को उनकी बेटी ने सैल्यूट किया। पढ़ें पूरी खबर...